Veteranholdkampe – første og anden runde 2014

Så er de to første runder i veteranturneringen overstået, og alle vore tre hold er kommet godt fra start.

OA/OGF havde hjemmebane i første runde den 20. maj, medens Vejle IF var arrangør i den følgende den 16. juni. Begge stævner var præget af behersket deltagelse, men en hyggelig stemning i skønt sommervejr.

Vort førstehold i M/K-rækken lagde ud med en sikker sejr i Odense på 9.893 pts foran andetholdet, der scorede 7.712 pts, Vejle med 6.810 pts , Esbjerg med 6.004 pts og det kombinerede hold fra Aabenraa/Haderslev, som havde svært ved at stille hold og måtte nøjes med 4.674 pts.

Blandt de bedste odenseanske præstationer kan nævnes Rosa Pedersen (30), som med flotte 2,75 m i længdespring og 90 cm i højde stadig er vores absolutte topscorer. René Pedersen (61) løb 1500 m i et sololøb lige under 4,30 min., hvilket gav næsten 1000 pts., men han kan næppe være helt tilfreds, eftersom han ved inde-VM i Budapest var små 10 sek. hurtigere! Morten Kyndbøl (68), der er vendt tilbage efter en rygskade, klarede 3,90 m i stangspring, og Sumunis (55) spyd var atter oppe og slikke 50 m –stregen. På 1000 m stafet løb et hold, bestående af Morten, Mogens Sørensen (59), Ole Jeppesen (64) og René, sig ind på DAFs ALLE TIDERS 50 bedste med tiden 2.41,12 min. i gruppe M45.

På kvindeholdet forbedrede Karen Kofoed sin PR fra sidste år til 73,57 sek. på 400 m, og Susanne Hedeager er atter på vej frem (1,30 m i højde og 4,08 m i længde). På 1500 m debuterede Anne Dahler-Larsen i baneatletik, hvor hun med tiden 6.26,13 min. straks løb sig ind på en ATB-førsteplads i K50.

I anden runde i Vejle var billedet stort set det samme. Vort førstehold vandt på ny med en score lige under de magiske 10.000 pts. Denne gang måtte andetholdet se sig besejret af Vejle, som havde forstærket sig lidt siden sidst. Esbjerg AM var til gengæld en stor skuffelse, idet holdet stort set kun var repræsenteret af mor og søn (=Tove Friis Jensen og Tom O Jensen) i nogle kasteøvelser.

Denne gang var det førsteholdet i mix-rækken, der havde en debutant med. Henrik Flarup (84), der netop er rykket op i de voksnes rækker, vandt i sikker stil sine tre øvelser: 100 m, 400 m og længde. Pointsmæssigt ligger han dog i den bløde ende, bortset fra et udmærket længdespring. I holdturneringen er det jo alderen, der tæller! Finn Malchau (48), som havde byttet med Ole Jeppesen, gjorde sin skyldighed med et hammerkast over de 40 m.

Hos kvinderne var det mest Lone Sørensen (52), der gjorde sig bemærket. Hun forbedrede sit diskoskast fra første runde med over 2 m til ganske acceptable 30,99 m. Lone har ellers døjet med en mindre fiberskade og oven i købet en brækket arm (dog ikke kastearmen). Bente Mogensen (39), som nylig er rykket en klasse op, slap for et kilo mindre at bære på i kuglestød, hvor hun stødte 6,94 m, hvilket var en forbedring på 41 cm fra første runde og en sikker ATB-førsteplads.

Kvindeholdet, der i Odense scorede flotte 8.539 pts, måtte i Vejle lade 1000 pts blive hjemme, da OA/OGF undlod at stille op i 1500 m og i stafetten! Der var dog ingen jyske klubber, som ved dette stævne havde lyst og evne til at udfordre odenseanerne!

*Claus*